Endurbótum lokið á klukkuturninum í Görðum Turninn er eins og nýr eftir viðgerðirnar . Viðgerðum sem staðið hefur yfir á klukkuturninum í Görðum á Akranesi er nú lokið . Turninn var byggður á sínum tíma í áætluðu kórstæði Garðakirkju til minningar um fornt kirkjuhald þar . Turninn var teiknaður af séra Jóni M. Guðjónssyni en þær teikningar svo útfærðar af Jóhanni B. Guðnasyni þáverandi byggingarfulltrúa . Þann 12. júlí síðastliðinn var 50 ára vígsluafmæli turnsins en hann var byggður árið 1955 - 1956 og vígður af þáverandi biskupi Íslands , dr. Ásmundi Guðmundssyni , árið 1958 . Heildarkostnaður við viðgerðir á turninum er um það bil 6 milljónir króna en þeim kostnaði deildu Kirkjugarðar Akraness og Akraneskaupstaður bróðurlega á milli sín . Indriði Valdimarsson hjá Kirkjugörðum Akraness segir að turninn hafi nánast ekki fengið neitt viðhald á þeim 50 árum sem liðin eru frá byggingu hans . Það hafi því verið ákveðið í hitteðfyrra að koma turninum í sitt fyrra form . Indriði segir hinsvegar að ástandið á vinnumarkaði hafi verið þannig í fyrra að enginn fékkst í þetta verkefni . Það tókst þó í ár og afraksturinn má sjá á meðfylgjandi myndum . Það var Guðni Örn Jónsson hjá Línuhönnun hf. sem hafði yfirumsjón með verkinu . Indriði segir að það sé almennur vilji fólks að halda klukkuturninum við enda sé hann í raun eins og hvert annað útilistaverk á Akranesi . Hann segir að innan Akraneskaupstaðar hafi líka verið velvilji og þeir hafi strax fallist á að aðstoða við fjármögnun verkefnisins . Klukkum turnsins var áður fyrr hringt við jarðarfarir í kirkjugarðinum , en eftir að innkeyrslu var breytt þjónar það litlum tilgangi þar sem ekki heyrist í þeim við nýja sálnahliðið í garðinum . Klukkunum hefur því ekki verið hringt í jarðarförum frá því að innkeyrslunni var breytt . Eins og sjá má á meðfylgjandi myndum þá var turninn orðinn nokkuð illa farinn og því þörf á endurbótum .